次韻李成德謝人惠墨牛
作者：謝薖
朝代：宋

paragraphs: 君不見八百里誇王氏駁，常敇家童瑩蹄角。
綺襦紈袴競奢豪，臥席不安愁禍作。
何如傳寶墨牛圖，不飾青黄如素樸。
向來奇畫購千金，宜在蘭臺天椂閣。
兩牛方鬬未雌雄，或奔而從或小却。
其餘三四亦殊絕，或如虎臥鶴俛啄。
滕王蛺蝶東丹馬，嘉陵山水青田鶴。
如将優劣比人材，長文何必慚文若。
人言愛畫亦一癖，被野牛羊何用貎。
是家持論果非耶，煩君試爲評其略。